รัฐบาลไทย-ข่าวทำเนียบรัฐบาล-ศธ.ลงโทษไล่ออก ข้าราชการซี 8 กรณีทุจริตเงินกองทุนเสมาพัฒนาชีวิต
วันอังคารที่ 27 มีนาคม 2561
ศธ.ลงโทษไล่ออก ข้าราชการซี 8 กรณีทุจริตเงินกองทุนเสมาพัฒนาชีวิต
นายการุณ สกุลประดิษฐ์ ปลัดกระทรวงศึกษาธิการ ในฐานะประธานคณะอนุกรรมการข้าราชการพลเรือน (อ.ก.พ.) สํานักงานปลัดกระทรวงศึกษาธิการ เปิดเผยผลการประชุม อ.ก.พ.สํานักงานปลัดกระทรวงศึกษาธิการ
วันนี้(26 มี.ค.2561) นายการุณ สกุลประดิษฐ์ ปลัดกระทรวงศึกษาธิการ ในฐานะประธานคณะอนุกรรมการข้าราชการพลเรือน (อ.ก.พ.) สํานักงานปลัดกระทรวงศึกษาธิการ เปิดเผยผลการประชุม อ.ก.พ.สํานักงานปลัดกระทรวงศึกษาธิการโดยมีวาระสําคัญในการพิจารณาลงโทษทางวินัย กรณีนางรจนา สินที ข้าราชการระดับชํานาญการพิเศษ สังกัดสํานักงานปลัดกระทรวงศึกษาธิการ ที่ได้ทุจริตเงินกองทุนเสมาพัฒนาชีวิต
ปลัดกระทรวงศึกษาธิการกล่าวว่าจากผลการสอบสวน ข้าราชการรายดังกล่าวได้รับสารภาพข้อกล่าวหาดังกล่าว ซึ่งที่ประชุมพิจารณาแล้วเห็นว่า การกระทําของนางรจนา สินที เป็นการกระทําความผิดวินัยอย่างร้ายแรง ฐานไม่ปฏิบัติหน้าที่ราชการให้เป็นไปตามกฎหมาย กฎ ระเบียบของทางราชการ มติของคณะรัฐมนตรี นโยบายของรัฐบาล และไม่ปฏิบัติตามระเบียบแบบแผนของทางราชการ และฐานรายงานเท็จต่อผู้บังคับบัญชา อันเป็นเหตุให้เสียหายแก่ราชการอย่างร้ายแรง ฐานปฏิบัติหรือละเว้นปฏิบัติหน้าที่ราชการโดยมิชอบเพื่อให้เกิดความเสียหายร้ายแรงแก่ผู้หนึ่งผู้ใด และปฏิบัติหรือละเว้นปฏิบัติหน้าที่ราชการโดยทุจริต ฐานกระทําอันได้ชื่อว่าเป็นผู้ประพฤติชั่วอย่างร้ายแรง ตามมาตรา 82 (2) มาตรา 83 (1) ประกอบมาตรา 85 (1) (4) และ (7) แห่งพระราชบัญญัติระเบียบข้าราชการพลเรือน พ.ศ.2551
เพื่อให้สอดคล้องและเป็นไปตามมติคณะรัฐมนตรี เกี่ยวกับการลงโทษข้าราชการผู้กระทําผิดวินัยอย่างร้ายแรงฐานทุจริตต่อหน้าที่ราชการ ตามหนังสือสํานักเลขาธิการคณะรัฐมนตรี ที่ นร 0205/ว 234 ลงวันที่ 24 ธันวาคม 2536 ที่ประชุมจึงมีมติเป็นเอกฉันท์ 7 : 0ให้ลงโทษไล่นางรจนา สินที ออกจากราชการ มีผลทันที
ในส่วนของผู้เกี่ยวข้องอื่น ๆ คณะกรรมการสืบสวนข้อเท็จจริงจะดําเนินการสอบสวนเพิ่มเติมอย่างต่อเนื่อง ทั้งนี้ กระทรวงศึกษาธิการขอขอบคุณความร่วมมือจากสํานักงานป้องกันและปราบปรามการฟอกเงิน (ปปง.) และสํานักงานคณะกรรมการป้องกันและปราบปรามการทุจริตในภาครัฐ (ป.ป.ท.) ที่ร่วมกันทํางานจนสามารถรวบรวมหลักฐานเพื่อตั้งข้อกล่าวหา นํามาสู่การพิจารณาในวันนี้ ซึ่งเป็นการลงโทษทางวินัยราชการ
ส่วนขั้นตอนต่อไปเป็นหน้าที่ของทาง ปปง. และ ป.ป.ท. ในการดําเนินการยึดทรัพย์และรวบรวมข้อมูลส่งให้อัยการเพื่อฟ้องศาลต่อไป
*อนึ่ง ในวันเดียวกัน นพ.ธีระเกียรติ เจริญเศรษฐศิลป์ รมว.ศึกษาธิการ ได้เปิดเผยภายหลังให้การต้อนรับและหารือการจัดการศึกษาเอกชนร่วมกับ ดร.จิระพันธุ์ พิมพ์พันธุ์ ประธานสภาการศึกษาเอกชนแห่งประเทศไทย และคณะ เกี่ยวกับการเอาจริงเอาจังกับการปราบปรามการทุจริตของกระทรวงศึกษาธิการด้วยว่าศธ.พร้อมมีบทลงโทษทางวินัยกรณีเกิดการกระทําผิด เพื่อป้องปรามไม่ให้เกิดขึ้นอีก สิ่งสําคัญที่เป็นจุดเริ่มต้นของการตรวจสอบต่าง ๆ ก็คือ “การข่าว” ที่จะขอให้หลาย ๆ ฝ่ายช่วยกันแจ้งเข้ามา เช่นเดียวกับที่นายกรัฐมนตรีให้ประชาชนช่วยแจ้งข่าวมายังส่วนกลาง เพราะประเทศเราจะโปร่งใสได้ทุกคนต้องร่วมมือกัน ไม่ใช่งานของกระทรวงที่จะปราบได้หมดจดเพียงอย่างเดียว แต่ยังมีขั้นตอนการปรามและการนําเหตุการณ์ต่าง ๆ มาเป็นบทเรียนด้วย
ดังเช่นการหารือกับสภาการศึกษาเอกชนฯ ในครั้งนี้ ทําให้ได้การข่าวที่เป็นประโยชน์ต่อการดําเนินงานในหลายเรื่อง อาทิ กรณีการแจ้งรายชื่อนักเรียนล่องหนหรือนักเรียนผี เพื่อขอรับเงินอุดหนุนรายหัวจากสํานักงานคณะกรรมการส่งเสริมการศึกษาเอกชน (สช.) เป็นต้น*
Written byปารัชญ์ ไชยเวช, นวรัตน์ รามสูต*
Photoธนภัทร จันทร์ห้างหว้า,กิตติกร แซ่หมู่
Rewriterบัลลังก์ โรหิตเสถียร
Editorบัลลังก์ โรหิตเสถียร